
தலைப்புச் செய்திகள்
இன்று, கிருஷ்ண ஜென்மாஷ்டமி	திருநாளை ஒட்டி, குடியரசு தலைவர், பிரதமர் உள்ளிட்ட தலைவர்கள்,  மக்களுக்கு வாழ்த்து தெரிவித்துள்ளனர்.

இந்தியாவின் EOS-05 புவிக் கண்காணிப்பு செயற்கை கோள், GSLV-F17 ராக்கட் மூலம், இன்று வெற்றிகரமாக விண்ணில் செலுத்தப்பட்டதை பிரதமர் திரு நரேந்திர மோடி பாராட்டி உள்ளார்.

பிரிக்ஸ் நாடுகளின் தலைமை  நீதிபதிகளுக்கு இடையிலான, 3 நாள் பேரவைக் கூட்டம், புதுடெல்லியில் இன்று தொடங்கி உள்ளது.

புதுச்சேரியில், நாளை நடைபெறும் ஆசிரியர் தின விழாவில், துணை நிலை ஆளுநர் திரு கைலாஷ்நாதன் சிறப்பு விருந்தினராக கலந்து கொண்டு, நல்லாசிரியர் விருதுகளை வழங்கி சிறப்பிக்கிறார்.
வாழ்த்து 
	இன்று கிருஷ்ண ஜென்மாஷ்டமி	திருநாளை ஒட்டி, குடியரசு தலைவர், பிரதமர் உள்ளிட்ட தலைவர்கள்,  மக்களுக்கு வாழ்த்து தெரிவித்துள்ளனர். பகவான் ஸ்ரீகிருஷ்ணரின் வாழ்வும்-வாக்கும், இந்திய கலாச்சார மற்றும் தத்துவ மரபுகளுக்கு, தொடர்ந்து வலுவூட்டி வருவதாக, குடியரசு தலைவர் திருமதி திரவுபதி முர்மு, சமூக ஊடகப் பதிவு ஒன்றில் கூறி உள்ளார். பகவான் ஸ்ரீகிருஷ்ணரின் உன்னத ஆதர்சங்களை, மக்கள் தங்களின் வாழ்வில் ஏற்றுக் கொண்டு, அனைவரையும் உள்ளடக்கிய, முன்னேறிய இந்தியா ஒன்றை உருவாக்க பாடுபட வேண்டும் என்றும், அவர் கேட்டுக் கொண்டுள்ளார். சத்தியம், தர்மம் மற்றும் கடமையின் பாதையில் நடக்க   மனித குலத்திற்கு வழிகாட்டுவதே, பகவான் ஸ்ரீகிருஷ்ணரின் நற்செய்தி என்று, குடியரசு துணைத் தலைவர் திரு சி பி ராதாகிருஷ்ணன் கூறி உள்ளார். தன்னலமற்ற சேவை உணர்வை தூண்டுவதே, பகவான் ஸ்ரீகிருஷ்ணர் அருளிய போதனைகளின் அடிநாதம் என்றும், இந்த உணர்வே, மனிதகுலத்தை தொடர்ந்து வழி நடத்தி வந்திருப்பதாகவும், பிரதமர் திரு நரேந்திர மோடி, தமது வாழ்த்துச் செய்தியில் கூறி உள்ளார். புனிதமான கிருஷ்ண ஜென்மாஷ்டமி திருநாளில், அனைவரின் வாழ்விலும், புதிய வலுவும் ஆற்றலும் பிறக்கத் தாம் வேண்டுவதாக பிரதமர் மேலும்  கூறி உள்ளார்.    
செயற்கை கோள்
	இந்தியாவின் EOS-05 புவிக் கண்காணிப்பு செயற்கை கோள்,     GSLV-F17 ராக்கெட் மூலம், இன்று வெற்றிகரமாக விண்ணில் செலுத்தப்பட்டதை பிரதமர் திரு நரேந்திர மோடி பாராட்டி உள்ளார். விண்வெளித் துறையில், இந்தியாவின் வளர்ச்சி,  புதுமையாக்கம், மற்றும், மேன்மையை பிரதிபலிக்கும் வகையில் இந்த வெற்றி அமைந்திருப்பதாக, சமூக ஊடகப் பதிவு ஒன்றில் பிரதமர் கூறி உள்ளார். இந்திய விண்வெளி ஆராய்ச்சிக் கழகத்திற்கும், தொழில் துறையினருக்கும் இடையிலான கூட்டாண்மை காரணமாக, நாட்டின் விண்வெளித் திட்டங்களில்,  அளவும்-வலுவும் அதிகரித்து வருவதாகவும், விண்வெளி தொழில்நுட்பச் சூழல் முழுவதிலும் இந்தியாவின் திறன்கள் மேம்பட்டு வருவதாகவும், அவர் தெரிவித்துள்ளார்.  இஸ்ரோ விஞ்ஞானிகளின் இந்த சாதனை,   நாட்டிற்கே பெருமையான தருணம் என்றும், பிரதமர் கூறி உள்ளார். மத்திய அமைச்சர்கள் திரு ராஜ்நாத் சிங், டாக்டர் ஜிதேந்திர சிங், இணை அமைச்சர் டாக்டர் எல் முருகன் உள்ளிட்டவர்களும், செயற்கை கோள் வெற்றிகரமாக ஏவப்பட்டதை பாராட்டி உள்ளனர்.
 EOS-05	செயற்கை கோள் குறித்து ஒரு செய்தி தொகுப்பு...................
				(வாய்ஸ்)
           27 மணி நேர கவுன்ட்-டவுன் நடைமுறைகளுக்குப் பின்னர், இன்று அதிகாலை மணி 2.55-க்கு, ஸ்ரீஹரிகோட்டா விண்வெளி மையத்தில் இருந்து, GSLV-F 17 ராக்கெட் மூலம் விண்ணில் ஏவப்பட்ட, EOS-05 செயற்கை கோள், அதற்கடுத்த 18 நிமிடங்களில், திட்டமிட்ட சுற்றுப் பாதைக்கு வெற்றிகரமாக மாற்றப்பட்டது. பூமியின் மேற்பரப்பை விரிவாகப் படமெடுத்து அனுப்பும் திறன் படைத்த,  இந்தியாவின் இந்த முதலாவது புவி ஒத்தசைவு செயற்கைகோள்,   நிகழ்நேர அடிப்படையில் பூமியைக் கண்காணிப்பதில், இந்தியாவின் ஆற்றலைப் பெருமளவு வலுப்படுத்தும் என, விஞ்ஞானிகள் தெரிவித்துள்ளனர்.  புதிய செயற்கை கோளில் இருந்து கிடைக்கும் படங்கள் மற்றும் இதர தரவுகள், வேளாண்மை, பேரிடர் நிர்வாகம் உட்பட பல்வேறு துறைகளுக்கு பேருதவியாக இருக்கும் என்பதும் குறிப்பிடத் தக்கது.  
மோடி- வாழ்த்து 
உலக போருக்கு பிந்தைய இத்தாலிய வரலாற்றில், தொடர்ச்சியாக நீண்ட காலம் பதவியில் உள்ள பிரதமராக மேம்பட்டுள்ள, திருமதி ஜியார்ஜியா மெலோனிக்கு, 	பிரதமர் திரு நரேந்திர மோடி வாழ்த்து தெரிவித்துள்ளார். திருமதி மெலோனியின் தலைமைத் துவத்தில், இத்தாலிய மக்களுக்குள்ள நம்பிக்கையின் பிரதிபலிப்பே, இந்த மைல் கல் என்று, சமூக ஊடகப் பதிவு ஒன்றில், அவர் கூறி உள்ளார். இந்தியாவிற்கும்-இத்தாலிக்கும் இடையிலான, சிறப்பு தந்திரோபாயக் கூட்டாண்மையை வலுப்படுத்துவதில், திருமதி மெரோனி-யுடனான, தமது நட்பிற்கு முக்கிய பங்கு இருப்பதாகவும், இருநாட்டு மக்களின் பிரகாசமான எதிர்காலத்திற்காக,  திருமதி மெலோனியுடன் ஒத்துழைப்பாகத் தொடர்ந்து செயல்பட, தாம் ஆர்வம் கொண்டுள்ளதாகவும், பிரதமர் திரு நரேந்திர மோடி தெரிவித்துள்ளார்.  
மசோதா 
	வெளிநாட்டு நன்கொடைகள் ஒழுங்கு முறை சட்டம் தொடர்பான திருத்த மசோதாவை ஆராய, மத்திய அரசு, 31 உறுப்பினர் கூட்டு நாடாளுமன்ற குழு ஒன்றை அமைத்துள்ளது. மக்களவை உறுப்பினர்                   திரு சஞ்சய் ஜெய்ஸ்வால் இக்குழுவின் தலைவராக இருப்பார் என்றும் அறிவிக்கப்பட்டுள்ளது. மசோதாவை கூட்டு நாடாளுமன்ற குழுவின் ஆய்வுக்கு அனுப்ப,  கடந்த ஆகஸ்டு 12-ஆம் தேதி,   நாடாளுமன்றத்தின் இரு அவைகளும் ஒப்புதல் அளித்தன.
பிரிக்ஸ்-நீதிபதி 
	பிரிக்ஸ் நாடுகளின் தலைமை  நீதிபதிகளுக்கு இடையிலான, 3 நாள் பேரவைக் கூட்டம் புதுடெல்லியில் இன்று தொடங்கி உள்ளது. பிரிக்ஸ் நாடுகளின் நீதிதுறைகளுக்கு இடையே பரஸ்பர ஒத்துழைப்பை வலுப்படுத்துவது குறித்தும், தொழில் நுட்பத்தின் பயன்பாடு மூலம், வழக்குகளை விரைந்து விசாரித்து முடிப்பது குறித்தும், இக்கூட்டத்தில் விவாதிக்கப் படுகிறது.  கூட்டத்தின் நிகழ்வுகளுக்கு இடையே,  உச்சநீதிமன்ற தலைமை நீதிபதி திரு சூர்யகாந்த், பல்வேறு நாடுகளைச் சேர்ந்த, நீதிமன்ற பிரதிநிதிக் குழுக்களின் தலைவர்களை, இருதரப்பு ரீதியில் சந்தித்துப் பேசினார்.   
ஆசிரியர் தினம்
	புதுச்சேரியில், பள்ளிக் கல்வி இயக்ககம் சார்பில், பெருந்தலைவர் காமராஜர் மணி மண்டபத்தில், நாளை மாலை நடைபெறும் ஆசிரியர் தின விழாவில், துணை நிலை ஆளுநர் திரு கைலாஷ்நாதன் சிறப்பு விருந்தினராக கலந்து கொண்டு, நல்லாசிரியர் விருதுகளை வழங்கி சிறப்பிக்கிறார். முதலமைச்சர் திரு ரங்கசாமி, இவ்விழாவிற்கு தலைமை ஏற்று, ஓய்வுபெற்ற ஆசிரியர்களை கவுரவிக்கிறார். தற்காலிக சபாநாயகர் திரு அன்பழகன், கல்வி அமைச்சர் திரு நமச்சிவாயம், எம்பி-எம்எல்ஏ-க்கள் மற்றும் மூத்த அதிகாரிகள், இவ்விழாவில் பங்கேற்க உள்ளனர். இதற்கிடையே, புதுச்சேரி அரசின் நல்லாசிரியர் விருதுப் பட்டியல், இன்று அறிவிக்கப் பட்டுள்ளது. இதுகுறித்து கூடுதல் விவரங்கள்..........
				(வாய்ஸ்)
புதுச்சேரி அரசு வெளியிட்டுள்ள விருதுப் பட்டியலின் படி, 
-- காலாப்பேட்குப்பம் அரசு ஆரம்ப பள்ளி தலைமை ஆசிரியர் திருமதி ரமா,       
--காரைக்கால் கோட்டுச்சேரிபேட் அரசு தொடக்கப் பள்ளி ஆசிரியர் திரு வீர சுந்தரம், 
--கோர்க்காடு அரசு மேல்நிலைப் பள்ளி பட்டதாரி ஆசிரியை திருமதி அனுசுயா, 
--காலாப்பேட் செவாலியே செல்லான் அரசு மேல்நிலைப் பள்ளி தாவரவியல் விரிவுரையாளர்   திரு ரவிக்குமார் ஆகியோர்,  டாக்டர் எஸ் ராதாகிருஷ்ணன் விருதுக்கு தேர்ந்தெடுக்கப் பட்டுள்ளனர். 
--இந்திரா நகர் அரசு மேல்நிலைப் பள்ளி தமிழ் பட்டதாரி ஆசிரியை திருமதி கலைச்செல்வி, சிறந்த மொழி ஆசிரியருக்கான முதலமைச்சரின் சிறப்பு விருதுக்கு, தேர்ந்தெடுக்கப் பட்டுள்ளார்.   
கல்வி அமைச்சரின் பிராந்திய விருது உட்பட இதர பிரிவுகளில், விருதுக்கு தேர்ந்தெடுக்கப்பட்ட ஆசிரியர்களின் பெயர்களும், பட்டியலில் இடம் பெற்றுள்ளன. 


அரியாங்குப்பம் 
	புதுச்சேரி அரியாங்குப்பத்தில், நூற்றாண்டு பழமை வாய்ந்த புனித ஆரோக்கிய அன்னை ஆலயத்தின் ஆண்டு திருவிழா  இன்று கொடியேற்றத்துடன் தொடங்கியது. புதுவை-கடலூர் உயர் மறைமாவட்டத்தின் முதன்மை குரு குழந்தை சாமி, மற்றும், ஏராளமான விசுவாசிகள் இதில் கலந்து கொண்டனர்.  விழாவின் முக்கிய நிகழ்வான ஆடம்பர தேர் பவனி, வரும் 13-ஆம் தேதி மாலை நடைபெறும்.  
புதுச்சேரி-வில்சன் 
	தமிழக நிதியமைச்சர் திரு மரிய வில்சன், புதுச்சேரியில் உள்ள தமது சகோதரரை வீடு புகுந்து மிரட்டியதாக கூறப்படும் வழக்கு தொடர்பாக, இன்று புதுச்சேரி முதலாவது   குற்றவியல் நீதிமன்றத்தில் ஆஜராகி குற்றப் பத்திரிக்கை நகலைப் பெற்றுக் கொண்டார். அவர் இன்றைய தினம் நீதிமன்றத்தில் ஆஜராகாவிட்டால் பிடிவாரண்ட் பிறப்பிக்கப்படும் என நீதிபதி திரு லட்சுமி நாராயணன், ஏற்கனவே உத்தரவு பிறப்பித்தார்.  
தமிழ்நாடு-ஆனந்த்  
	தமிழகத்தில்	ஊதிய உயர்வு, பணி நிரந்தரம் உள்ளிட்ட  கோரிக்கைகளை வலியுறுத்தி, கடந்த 2 வாரங்களாக சென்னையில் போராட்டம் மேற்கொண்டுள்ள தூய்மைப் பணியாளர்களை, மாநில ஊரக வளர்ச்சி மற்றும் நீர்வளத் துறை அமைச்சர் திரு ஆனந்த் சந்தித்துப் பேசினார். கடந்த கால ஆட்சியில் கஜானா காலி செய்யப்பட்டதால்,  நிநிநிலையை  சீர்படுத்த  நடப்பு அரசுக்கு சிறிது அவகாசம் தேவைப்படுவதாகவும், நிதிநிலை சீரானவுடன் கோரிக்கைகள் நிறைவேற்றப்படும் என்றும் அவர் கூறினார். கோரிக்ககள் குறித்து மேலும் பேச்சுவார்த்தை நடத்தப்படும் என்றும் அவர் தெரிவித்தார். தமிழக அமைச்சர்கள் திரு ஆதவ் அர்ஜூனா, திரு நிர்மல் குமார், திரு ராஜ்மோகன் ஆகியோர் இன்றைய சந்திப்பின் போது உடன் இருந்தனர்.   
காவிரி நீர் 
	மேட்டூர் அணையில் இருந்து  காவிரியில் திறக்கப்பட்ட நீர் இன்று முக்கொம்பு மேலணைக்கு வந்து சேர்ந்துள்ளது. ஓரிரு நாட்களில்  இந்த நீர் கல்லணை சென்றடையும் என்றும், கல்லணையில் இருந்து நாளை மறுநாள் பாசன நீர் திறந்து விடப்படும் என்றும் எதிர்பார்க்கப்படுகிறது. இதற்கிடையே, மேட்டூர் அணையின் நீர் மட்டம் இன்று, 92.16 அடியாக அதிகரித்துள்ளது. அணையின் நீர் வரத்து வினாடிக்கு 7 ஆயிரத்து 790 கனஅடியாக உள்ள நிலையில், டெல்டா பாசனத்திற்காக,  அணையில் இருந்து வினாடிக்கு 7 ஆயிரம் கனஅடி நீர் திறந்து விடப்படுகிறது.    
வானிலை 
	இன்று, மேற்கு தொடர்ச்சி மலை மாவட்டங்கள், மற்றும், சென்னை, செங்கல்பட்டு, திருவள்ளுர், காஞ்சிபுரம், விழுப்புரம், கடலூர் உள்ளிட்ட மாவட்டங்களின் ஒரு சில இடங்களிலும், புதுச்சேரியிலும், பலத்த காற்றுடன் கூடிய , லேசானது முதல் மிதமான மழைக்கு வாய்ப்பு இருப்பதாக, சென்னை வானிலை ஆய்வு மையம் தெரிவித்துள்ளது. தமிழகத்தின் இதரப் பகுதிகள், மற்றும், காரைக்கால் பகுதியில், லேசான மழை பெய்யக் கூடும் என்றும், தெரிவிக்கப்பட்டுள்ளது. வரும் 10-ஆம் தேதி வரை, மழை நீடிக்கலாம் என்றும் எதிர்பார்க்கப்படுகிறது. இதற்கிடையே, கடந்த 24 மணி நேரத்தில் அதிகபட்சமாக, திண்டிவனம் உள்ளிட்ட இடங்களில், தலா  6 சென்டிமீட்டர் மழை பதிவாகி உள்ளது.  புதுச்சேரியில் 3 சென்டிமீட்டர் மழை பெய்துள்ளது.
மகளிர்-கிரிக்கெட் 
	ஆசிய கோப்பைக்கான, மகளிர் 20-ஓவர் கிரிக்கெட் போட்டித் தொடரில், இந்தியா நாளை தனது கடைசி லீக் ஆட்டத்தில், பாகிஸ்தானை எதிர்கொள்கிறது. துபாயில் நடைபெறும் இப்போட்டித் தொடரில், ஹாங்காங் அணிக்கு எதிராக நேற்று இரவு நடைபெற்ற போட்டியில், இந்தியா, 137 ரன் வித்தியாசத்தில் வெற்றி பெற்று, அரை இறுதிப் போட்டிக்கு தகுதி பெற்றதும் குறிப்பிடத் தக்கது.
குழந்தைகள்-உரிமை  
	குழந்தைகளின் உரிமைப் பாதுகாப்பிற்கான தேசிய ஆணையம், நாடு முழுவதும் சிறப்பு இயக்கம் ஒன்றை  மேற்கொண்டு, 3 ஆயிரத்து 800-க்கும் மேற்பட்ட குழந்தை தொழிலாளர்களை மீட்டுள்ளது. கடந்த ஜூன் 12 முதல், ஆகஸ்டு 31-ஆம் தேதி வரை நடைபெற்ற இந்த இயக்கத்தின் போது,  குழந்தைகளை தொழிலாளர்களாக பணியமர்த்திய சுமார் 575 பேர் மீது, வழக்குகளும் பதிவு செய்யப்பட்டுள்ளன.   மாநில அரசுகள், மாவட்ட குற்றவியல் நீதிபதிகள், தொழிலாளர் துறைகள், காவல் துறை அதிகாரிகள் உட்பட, சம்பந்தப்பட்ட பல்வேறு தரப்பினரின் ஒருங்கிணைப்பு அடிப்படையில்,  இந்த சிறப்பு இயக்கம் மேற்கொள்ளப் பட்டதாகவும், இயக்கத்தின் ஒரு பகுதியாக, குழந்தை தொழிலாளர் முறைக்கு எதிராக சமூக ஊடகங்கள் மூலம், விழிப்புணர்வு பிரச்சாரம் நடத்தப்  பட்டதாகவும், மத்திய மகளிர் மற்றும் குழந்தைகள் மேம்பாட்டுத் துறை அமைச்சகம் தெரிவித்துள்ளது.   
நேபாளம் 
	நேபாளம் மற்றும் தீபெத்தில் திடீர் வெள்ளத்தால் உயிர் இழந்தோர் எண்ணிக்கை, ஆயிரத்து 282-ஆக அதிகரித்துள்ளது.  அதிகபட்சமாக நேபாளத்தின் சித்வான் மாவட்டத்தில், 359 பேர் உயிர் இழந்தனர்.   நவல்பராசி, நுவால்கோட், கோர்க்கா உட்பட பல்வேறு மாவட்டங்களிலும்  பலர் பலியாயினர். இது அல்லாது, மேலும் 5 ஆயிரத்து 53 பேரை  காணவில்லை என்றும் நேபாள அரசு வட்டாரங்கள் தெரிவித்துள்ளன. 
மீண்டும் தலைப்புச் செய்திகள்
இன்று, கிருஷ்ண ஜென்மாஷ்டமி	திருநாளை ஒட்டி, குடியரசு தலைவர், பிரதமர் உள்ளிட்ட தலைவர்கள்,  மக்களுக்கு வாழ்த்து தெரிவித்துள்ளனர்.

இந்தியாவின் EOS-05 புவிக் கண்காணிப்பு செயற்கை கோள், GSLV-F17 ராக்கட் மூலம், இன்று வெற்றிகரமாக விண்ணில் செலுத்தப்பட்டதை பிரதமர் திரு நரேந்திர மோடி பாராட்டி உள்ளார்.

பிரிக்ஸ் நாடுகளின் தலைமை  நீதிபதிகளுக்கு இடையிலான, 3 நாள் பேரவைக் கூட்டம், புதுடெல்லியில் இன்று தொடங்கி உள்ளது.

புதுச்சேரியில், நாளை நடைபெறும் ஆசிரியர் தின விழாவில், துணை நிலை ஆளுநர் திரு கைலாஷ்நாதன் சிறப்பு விருந்தினராக கலந்து கொண்டு, நல்லாசிரியர் விருதுகளை வழங்கி சிறப்பிக்கிறார்.
இத்துடன் இந்த செய்தி அறிக்கை நிறைவு பெறுகிறது.
Puducherry/Reg.Bulletin/Tamil/18.10hrs/4.9.2026/Script.
				------------------------------------


